Anders Kronborg (S), 2024-10-10:
Det vil jeg gerne kvittere for.
Det synes jeg er en konstruktiv tilgang, og jeg anerkender jo fuldstændig, at SF står uden for den samlede aftale.
Men her har vi et lovforslag, som jeg også kan høre at ordføreren faktisk anerkender at der er rigtig fine elementer i.
Tak for det.
Jeg vil indlede min tale med at fortælle, at jeg faktisk aldrig nogen sinde tror, jeg har afsluttet – og jeg tror aldrig nogen sinde, jeg kommer til det igen – en aftale i Skatteministeriet med, at ordførerne sidder og spiller banko.
Det var rent faktisk tilfældet, da vi indgik den her aftale, som vi havde brugt lang tid på.
Så tog vi et spil banko, hvor vi både brugte betegnelsen Gamle Ole og alle de andre betegnelser, som ikke må nævnes her på talerstolen.
Jeg kan afsløre, at det var fru Mette Thiesen, der vandt den lille bankoturnering mellem ordførerne.
Det er noget, der ligger dybt i den danske folkesjæl.
Man kan f.eks. tage julebanko, hvor man mødes, kan vinde en flæskesteg eller en juleand, og hvor der kan tjenes en lille skilling til den lokale boldklub.
Der er også større bankosteder, hvor der kommer flere penge gennem systemet.
Men når man siger banko, uanset om det er det store bankocenter, eller det er banko i det lokale klubhus, så har banko en social værdi for rigtig mange danskere.
Det er jo også derfor, at vi brugte lang tid med hinanden.
Med aftalen indføres der tre former for lotterier, som er inddelt i nogle trin.
Det ene er lotteri under en bagatelgrænse, så er det almennyttigt lotteri, og så er det bankospil på det liberale marked.
Vi har forsøgt at lytte til mange af de små foreninger, f.eks. forsamlingshusene i vores landdistrikter.
De kan ikke leve op til et donationskrav på 35 pct. Der er foreningerne simpelt hen for små; de har for lille omsætning.
Derfor har vi også lavet en takst for dem, der hedder 15 pct.
Det gælder de mindre foreninger, hvis de vel at mærke har en årlig salgssum, som er under 5 mio. kr. For de helt små foreninger med en årlig salgssum på under 200.000 kr. er der ikke krav om en donationsstørrelse.
I Socialdemokratiet mener vi, at balancerne er til stede i det her forslag.
Vi tager også et hensyn til det monopol, der er på spilleområdet i Danmark, hvor vi har et hensyn til udlodningsmidlerne.
Men vi har også noteret os, at der i går var et foretræde i Skatteudvalget, hvor man problematiserede dele af den her aftale.
Intentionen blandt alle aftalepartierne har ikke været at gøre det surt for bankolivet eller at ødelægge mulighederne for små foreninger, tværtimod.
Det er vi selvfølgelig nødt til lige at tage en second opinion på: Er der et eller andet, vi har overset?
Det vil vi lægge op til at drøfte i udvalget.
Men ellers vil vi selvfølgelig være fuldstændig tro mod den aftale og den ånd, som den er indgået i.
Det siger jo også sig selv, at hvis folketingsmedlemmer, i forbindelse med at man indgår den her aftale, sidder med hinanden i en hyggelig atmosfære og tager et slag banko, så er det ikke intentionen, at banko skal afvikles.
Det skal være der til gavn for det danske foreningsliv og socialsfæren i det danske samfund.
Jeg er meget, meget glad for, at vi fik landet en aftale om noget så vigtigt som banko, ikke bare en bred aftale, men en aftale, der samler hele Folketinget.
Det synes jeg faktisk er ret godt, og jeg tror, at det kan tillades, at man så afslutter sin tale med at sige, at nu sender vi den videre, og til det kan man sige: Banko!
Tak for det, formand.
Lovforslag nr. L 28 – det, vi nu skal behandle – er en udmøntning af dele af iværksætterpakken.
Det er en bred aftale, hvor der er blevet givet og taget, og hvor et stort flertal både i forhold til ansigter herinde i Folketinget og partier endte med at støtte op.
Når vi snakker om iværksættere, er jeg enormt glad for det brede samarbejde om denne aftale.
Brede aftaler er med til at skabe stabile rammevilkår, og det gør, at iværksættere ved, hvad de har at rette sig efter.
Alle ved, at forudsætninger for vækst er driftige og handlingsorienterede virksomheder.
Det er med til at skabe nye arbejdspladser både i byerne og på landet.
Konkurrencedygtighed er ensbetydende med en fortsat finansiering af vores velfærdssamfund.
I det lovforslag, som vi behandler, foreslås det at ophæve beskatningen af udbytter, som selskaber m.v. modtager i skattefri porteføljeaktier.
Det foreslås samtidig at forhøje loftet for indskud på aktiesparekontoen.
Det bemærkes også, at der derudover foreslås en adgang for selskaber til at vælge realisationsprincippet i en periode på 7 år efter den første børsnotering.
Senere vil selskabet overgå til lagerbeskatning.
Der ændres også i progressionsgrænsen for beskatning af personlig aktieindkomst.
Derudover er der også andre elementer, der er indeholdt i forslaget.
Jeg synes, at når man skal se på positive og negative ting og vurdere et lovforslag som helhed, skal man også altid se på, hvad der ikke kom med i aftalen, herunder f.eks. store lempelser i aktieindkomstskatten.
Så jeg synes alt i alt at det er en balanceret aftale, hvor der er blevet givet og taget, og jeg har i hvert fald haft det indtryk i forhandlingsforløbet, at alle kan se sig selv i den her aftale.
Så med de bemærkninger glæder jeg mig til udvalgsbehandlingen.